# Utasi Hajnalka - "Szentjános bogár"

Önéletrajz

> A Jászság „fővárosában”, Jászberényben születtem 1974. január 30-án. Születésemkor Varga Hajnalka Piroska névvel ajándékoztak meg szüleim. Házasságkötésemkor: Utasi Hajnalka lettem.

> Az „ezerorcájú” irodalom és nyelvtan szeretete gyermekkorom óta nagy helyet foglal el szívemben. A „hófehér hajú” nagymama költészet iránti érdeklődése, ebéd utáni felolvasásai indítottak el az irodalom varázslatos égtája felé. A nagyi Petőfi Sándor mesés rímcsodáit már óvodás koromban fülembe csempészte. Először szó, majd mondatjátékokkal érlelődött bennem a „költő véna”. Szeretettel gondolok arra a napra, amikor 4 vagy 5 évesen édesanyámnak egy kis rigmust költöttem: „Hallja meg az egész világ! Gombócot főz édesanyám. A gombóc rotyog, a hasam korog. Hamm, be mindet, kis mohos!” Az idő múlásával mélyen megérintett magyar tanáraim sokoldalú, dús ismeretanyaga, lelkes, életszerű előadásmódjuk költőkről, írókról és mindent összefoglaló számadásukról. Nagyon szeretem az irodalmat, a költészetet, és a míves könyvek illatos papírhangját! Gondolataim a rigmusokat, négysorosokat elhagyva 1988 óta lelkesítik az üres papírt.

> A sors kegyes bíztatásai: A Jászsági Évkönyv Szerkesztősége (Jászberény) által 1994-ben meghirdetett verspályázaton II. helyezést értem el felnőtt kategóriában. A Városi Könyvtár és az Anyanyelvápolók Kisújszállási Csoportja által meghirdetett "Így írunk mi" versíró pályázaton felnőtt kategóriában II. helyezést mondhattam magaménak. 2000-ben a Képes Irodalmi Lexikon mutatott be. 2001. évben a Magyar Írók Nemzetközi Szövetsége (MINSZ) XIII. Nemzetközi Irodalmi Pályázatán felnőtt próza kategóriában VIII. helyezéssel jutalmaztak. (Pályaművem Dérynéről készítettem, "Jász-Millennium" címmel). 2002-ben a MINSZ irodalmi pályázatán felnőtt vers kategóriában II. díjat kaptam, majd a Kortárs Írók Arcképcsarnoka című kiadvány egyik szereplője lettem. 2003-ban a MINSZ verspályázatán IV. díjat vettem át. Ezt követően a jászberényi Déryné Művelődési Központ által Déryné Széppataki Róza születésének 210. évfordulója tiszteletére kiírt vers- és prózaíró pályázaton mindkét kategóriában III. díjban részesültem. (Verskategóriában I. és II. díjat nem adtak ki.) Októberben a Cserhát Művész Kör művészeti díjban részesített. A Városi Könyvtár és Információs Központ (Jászberény) a "Magyar Kultúra Apródja" címre jelölt. 2003-ban és 2004-ben a Föveny irodalmi lap közölt verseimből.

> A MINSZ Jászsági Baráti Körének egyik alapító tagja vagyok. A kör 2003. decemberében alakult Jászberényben Jászsági költők, írók, szavalók részvételével.

> 2004. áprilisában megjelent első verseskötetem Pillanatnyi hangulat fény-árnyék-árnyalat címmel. Kötetem pillanatok és hangulatok szeszélyes játéka; szomorú és mosolygós, hűvös és illatos, szégyenlős és bájos, mint az Élet: fény - árnyék - árnyalat.

> 2004. júniusában a Gömör kapuja című antológia része lettem, majd ezt követően a Faludy György költő által váltogatott és zsűrizett szerelmes verseket felölelő antológiában jelentem meg.

> 2004. július elején jelent meg a MINSZ legújabb kiadványa, MINDENKI KÖNYVE címmel. A kiadvány bemutatja tevékenységemet, és közli „évforduló ihlette” Balassi versemet. (Címe: Dal Balassi Bálintról.) 2004. július 11-én a MINSZ küldöttgyűlése elnökségi tagnak, és a MINSZ Baráti Körök Elnökének választott meg.

> 2004. augusztus 11-én (szerdán) a Bartók Rádióban, 17.30 órakor Baranyi Ferenc költő tolmácsolásában elhangzott Spanyol fantázia című versem. Osváth Miklós nyugalomfelhői című versem a Művészet és Barátai elnevezésű fővárosi irodalmi lap közölte szeptemberben.

> 2004. évben a Magyar Alkotók Internetes Társulásának honlapja adott közre verseimből, legutóbb (2005. februárban) az oldal címlapjára kerültem: Kalapján emel egy keveset című versemmel.

> 2005. januárjától az ANTROPOS internetes irodalmi lap weboldalán is olvashatóak verseim.

> Az Irodalmi Rádió által kiírt pályázatokon sikeresen szerepelek, verseim adásba kerülnek, és Hangos Könyvben is helyet kapnak.

> 2005. árpilis elején a Bem József Művelődési Ház és Könyvtár (Hosszúpályi) által kiírt József Attila verspályázaton három felnőtt díjazott egyike lettem.

> 2005. április 11-én jelent meg az Üzenet társainak című antológia, amelyben - többek között - Baranyi Ferenc, Barcs János, Faludy György, Góg János, Tamás István és Varga László költők szerzőtársa lehettem.

> Július elejétől néhány versem a vers internetes lap versrovatában is olvasható. Októberben a VersüzeNET című antológiában jelentek meg verseim.

> Novemberben a Magyar Alkotók Internetes Társulása gondozásában látott napvilágot az Éneklem a tavaszt c. antológia, amelyben verseim József Attilát köszöntik és ünneplik.

> Decemberben, a Jászsági Évkönyv oldalain csemegézhetnek verseimből az Olvasók.

> Utasi Hajnalka

> e-mail: utasih@freemail.hu
> honlap: www.utasih.uw.hu

> VISSZA A FŐMENÜHÖZ