# Utasi Hajnalka - "Szentjános bogár"

Fohász

> > > Fejemben és szívemben rezzenéstelen harmónia.
> > > Levetettem, s kinn hagytam a világiasság harci díszeit.
> > > A gond hangokká hull,
> > > Betűnként gyarapszik,
> > > Orgonasípon könyörög a zsoltár.

> > > Imám csöndes és tiszta.
> > > Nem külső, harsány szólam,
> > > Csak ketten halljuk Uram.
> > > Látod Atyám!
> > > Lelkemben lehatja fejét az áhítat.
> > > Megszólítlak, mint Mindenség Urát, s
> > > Áldásod kérem mindenkire,
> > > Legyen az hívő, vagy balga hitetlen.
> > > Nem felelsz Égi Atya?
> > > Nem dörögsz rám a suhancos közvetlenségért?
> > > Mellém ülsz a padban, már nem vagyok egyedül,
> > > Kezem imára kulcsolt.
> > > Az idő szenteltvíz illatú és végtelen,
> > > Mennyei könnyedségtől fátyolos szemem.
> > > Fohászom születésemmel kezdődött, és
> > > Életem utolsó hűvös leheletéig tart.
> > > Felemelem szívem haragodtól nem tartva
> > > Jóságos Atya, és kérem
> > > Vigaszod ne égjen csonkig, mint a gyertya.
> > > Atyám válaszod hangtalan, de
> > > Átjár-megújít, erős hittel gyógyít.
> > > Szótlan és erős
> > > A lényedből fakadó feloldozás.

> > > Fejemben és szívemben rezzenéstelen harmónia.
> > > Levetettem, s kinn hagytam a világiasság harci díszeit.
> > > A gond hangokká hull,
> > > Betűnként gyarapszik,
> > > Orgonasípon könyörög a zsoltár.

> > > VISSZA A TARTALOMJEGYZÉKHEZ