# Utasi Hajnalka - "Szentjános bogár"

Dubrovnik
(Háború és béke szimbóluma)

> > > Hőség feszül belém
> > > Testes lapátja ércesen moccan
> > > suhan fejem mellett
> > > verejték birtokol
> > > szédülök.
> > > Körülöttem az Óváros lassan széttárja hatalmas
> > > selymesen redőző köpenyét
> > > szemtelen szél tép át rajta
> > > oltja sűrű melegét.
> > > A Pile kapu tátott szájjal vár
> > > Szent Balázs oszt rám áldást az örökkévalóságból.
> > > Lenn a Nagy Kék Óriás a sziklákkal praktikál
> > > hangja és ereje kirobbanóan mély
> > > támadásra feszülő szörnyeteg és hűsítő ölelés.
> > > Üstdobként lüktet, habja függönyként omlik alá
> > > Hűs-sós könnye vízágyba vonja a várost.
> > > Bámulom a történelem nyomát,
> > > a várfal vezet, időz velem.
> > > Régi háztetők öregesen nyújtózkodnak,
> > > siheder, élénk színű testvéreikkel hullámoznak:
> > > béke! háború! háború! béke! béke!
> > > Kanyargós, köves, mediterrán utcából
> > > egy kis kápolna tér elém füsttől marcangolt testtel,
> > > fekete sebű homlokzatán kicsattanó zöld cserje
> > > növekszik égbe
> > > üszökből táplálva rügyet hoz
> > > ÉL!
> > > háború - béke
> > > A katedrális régi-új falán géppisztoly- szántás,
> > > nem foltozza az emlékezés, a seb nem karcolás!
> > > Ujjaim rothadó borzalmat tapintanak e helyen.
> > > Enyhet ad a sok-sok szürke galamb pár, ami
> > > forró, dobogó testével öleli oltalmazón.
> > > háború - béke

> > > Előttem Orlando, a herceg
> > > arisztokrata tartással modellként támaszkodik
> > > súlyos kardjára.
> > > E súlyos kard hossza itt mérték:
> > > dubrovniki rőfnek hívják.
> > > béke
> > > Gondolatom, szemem ezernyi képet exponál
> > > Torkomra nehezedik a szó,
> > > háború – béke
> > > Onofrio della Cava gondjaira bízom magam
> > > Kútjának hideg-ízes vize oltja lázam,
> > > mintha a kútfejek rám öltenék nyelvüket.
> > > béke
> > > Ott fenn, harmincegy méteren Harang Torony
> > > Vigyáz a felhőkre
> > > Két kedves harangozó, időrágta, antik-zöld kabátban
> > > gondosan hajladozik
> > > felcsendül az időmúlás harang hangja
> > > szétterül a téren.
> > > A harangozók sután kacsingatnak
> > > Nem vészt hoznak
> > > Nem kongatnak
> > > Bábel nyelvű fesztivált üdvözölnek
> > > Kaput nyitnak
> > > beengednek
> > > Átmentik a háborúból
> > > a megcsúfolt tradíciót
> > > A kettősség kérges és pokoli felemelő
> > > Ünnep!
> > > kívül-belül,
> > > köszöntés
> > > a napsugár orcájú dubrovniki béke himnusza.

> > > VISSZA A TARTALOMJEGYZÉKHEZ