# Utasi Hajnalka - "Szentjános bogár"

Kárpátok-őre

> > > A Bükk széles ölén komoran tekinget
> > > Árpád fejedelmünk bátor szolgálója,
> > > A honfoglalás fába zárt oltalmazója.

> > > Ki Ő?

> > > Történelmünk születésénél
> > > Medencénk horizontja alatt vágtattak
> > > Szélsebesen az őrzők, óvták-védték az Óhatárt.
> > > Hősünk ma egyedüli, divatosan szólva unikum,
> > > Sokaknak afféle XXI. századi portás.
> > > Ruhája nem korhű,
> > > Az I. világháború masírozik rajta.

> > > Nem a régi módon, de áll,
> > > Nem a Kárpátokra, a Bükkre vigyáz.
> > > Képzeletem lovaik patájával repül,
> > > Port kavar.
> > > Fantáziám újraalkotja mélyen barázdált,
> > > Vigyázó, izzadt arcukat.
> > > Ménjeik hátán gyöngyöző húsba vájó útjukat.

> > > Merre visz utatok vitézek?
> > > Árpád fejedelem dörgő hangjára emlékeztek még?

> > > A Kárpát-medence hágóin
> > > Délibábként körvonalazódnak,
> > > Szigorú rendben, feszesen sorakoznak,
> > > Lovaik feje vágtára készen bólogat.
> > > Látjátok Testvéreim, Magyarok,
> > > Ők azok, az álomból ébredők,
> > > A Kárpátok feledett, dicső őrei!

> VISSZA A TARTALOMJEGYZÉKHEZ